2-பியூட்டாக்சியெத்தனால் அசிட்டேட்டு

2-பியூட்டாக்சியெத்தனால் அசிட்டேட்டு (2-Butoxyethanol acetate) என்பது C8H16O3 என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். 2-பியூட்டாக்சியெத்தனாலின் அசிட்டேட்டான இச்சேர்மம் கரைப்பானகப் பயன்படுத்தப்படுகிறது.

பயன்கள்
2-பியூட்டாக்சியெத்தனால் அசிடேட்டு,  நைட்ரோ செல்லுலோசு மற்றும் பல வண்ண அரக்குச் சாயங்கள், மெருகேற்றிகள், எனாமல்கள் மற்றும் எப்பாக்சி பிசின் ஆகியவற்றிற்கான ஒரு கரைப்பானாகப் பல்வேறு தொழில்களில் பயன்படுத்தப்படுகிறது. இதன் உயர் கொதிநிலை காரணமாக ஒரு கரைப்பானாகப் பயனுள்ளதாக இருக்கிறது. பாலிவினைல் அசிடேட்டு மரப்பால் தயாரிப்பிலும் பயன்படுத்தப்படுகிறது. மை நீக்கிகள் மற்றும் கறை நீக்கிகளில் ஒரு மூலப்பொருளாகவும் உள்ளது.

பாதுகாப்பு
இது ஆக்சிசனேற்றிகளுடன் வலுவாக வினைபுரியும். இதன் பாதுகாப்பு சுயவிவரம் 2-பியூடாக்சியெத்தனால் போன்றதாகும். 

பணியிடத்தில் 2-பியூட்டாக்சியெத்தனால் அசிடேட்டை சுவாசிப்பதன் மூலமோ, விழுங்குவதன் மூலமோ, தோல் உறிஞ்சுதல் அல்லது கண் தொடர்பு மூலமோ மக்கள் பாதிக்கப்படலாம். கண்கள், தோல், மூக்கு மற்றும் தொண்டை எரிச்சல், சிவப்பு இரத்த அணுக்கள் வெடித்தல், சிறுநீரில் இரத்தம், மத்திய நரம்பு மண்டல மனச்சோர்வு, தலைவலி மற்றும் வாந்தி ஆகியவை வெளிப்பாட்டின் அறிகுறிகளில் அடங்கும். நாள்பட்ட வெளிப்பாடு சிறுநீரக பாதிப்பு, கல்லீரல் பாதிப்பு மற்றும் இரத்த நோய்களை ஏற்படுத்தும். அச்சிடுதல், பட்டுத் திரையிடல், ஆட்டோமொபைல் பழுதுபார்ப்பு, தெளிப்பு சாயம் பூசுதல் மற்றும் தளபாடங்கள் உற்பத்தி ஆகியவற்றில் பணிபுரிபவர்கள் பணியிடத்தில் 2-பியூடாக்சியெத்தனால் அசிடேட்டு வெளிப்பாட்டுக்கு ஆளாகலாம். 

2-பியூட்டாக்சியெத்தனால் அசிடேட்டுடன் பணிபுரியாதவர்களும், வீட்டு உபயோகப் பொருட்களைச் சுத்தம் செய்யும் திரவங்களிலிருந்து வரும் புகையைத் தொடுவதன் மூலமோ அல்லது சுவாசிப்பதன் மூலமோ சிறிய அளவில் இதற்கு ஆளாக நேரிடலாம்.

மேற்கோள்கள்

பகுப்பு:அசிட்டேட்டு எசுத்தர்கள்
பகுப்பு:எசுத்தர் கரைப்பான்கள்
பகுப்பு:கிளைக்கால் எசுத்தர்கள்